7.2.2023
ET
Euroopa Liidu Teataja
C 47/123 Kolmapäev, 6. juuli 2022
23. nõuab, et valitsus tegeleks probleemidega asjakohaselt ja rakendaks konstitutsioonikohtu 2016. aasta otsust, millega antakse maatükid Visoki Dečani kloostrile; tunneb muret selle pärast, et ametivõimud ei ole seda kohtuotsust ikka veel rakendanud, mis õõnestab valitsuse kindlat lubadust tagada õigusriigi järgimine ning austust sõltumatu kohtusüsteemi ja ka riigi rahvusvahelise maine vastu; rõhutab, kui oluline on rakendada kõiki konstitutsioonikohtu otsuseid; kutsub valitsust üles kohaldama õigusriigi suhtes mittevalikulist lähenemisviisi;
24. tunnustab tööd, mida on teinud Kosovos tegutsev Euroopa Liidu õigusriigimissioon (EULEX), kes on aidanud Kosovo ametiasutustel luua kestlikke ja sõltumatuid õigusriigi institutsioone; väljendab rahulolu EULEXi volituste pikendamise ja Kosovo ametivõimude tehtava koostöö üle, samuti ajutise üksuse hiljutise lähetamise üle, et tugevdada EULEXi formeeritud politseiüksuse suutlikkust; kutsub Kosovot üles jätkama koostööd EULEXiga ning erikodade ja eriprokuratuuriga, mis oleks oluline tõendus õigusriigile pühendumisest;
25. kiidab heaks 2020. aasta juulis Kosovo politsei ja Europoli vahelise töökorralduse sõlmimise, mis on aluseks tõhustatud koostööle terrorismi ja äärmusluse ning organiseeritud kuritegevuse vastu võitlemisel, ning kutsub Kosovo ametivõime üles seda potentsiaali täielikult ära kasutama; rõhutab sellega seoses, et Interpol on organiseeritud kuritegevuse vastases võitluses oluline tegur; peab kahetsusväärseks, et Kosovo ei ole veel Interpoli liige, hoolimata arvukatest katsetest liikmeks saada, ning nõuab Kosovo kaasamist Interpoli ja kutsub ELi liikmesriike üles toetama aktiivselt Kosovo soovi selle organisatsiooniga ühineda;
26. nõuab, et komisjon rakendaks Euroopa Kontrollikoja eriaruandes 01/2022 esitatud soovitusi, et tagada Lääne-Balkani riikides õigusriigi toetamiseks antava ELi rahalise abi mõjusus – eelkõige töötada välja suunised toetuste ümbersuunamist käsitlevate IPA III sätete kohaldamiseks ja kohaldada rangemat parlamentaarset kontrolli rahaliste vahendite üle; kutsub Euroopa Komisjoni üles siduma rahastamise tihedamalt õigusriigi valdkonnas tehtud edusammudega, suurendama toetust kodanikuühiskonna organisatsioonidele ja sõltumatutele meediakanalitele ning tõhustama projektide aruandlust ja seiret, nagu Euroopa Parlament on korduvalt nõudnud; kutsub sellega seoses üles tagama rahvusvaheliste rahastajate toetatavate erinevate õigusriigi programmide parema koordineerimise;
27. kutsub ELi ja Lääne-Balkani riike üles looma raamistiku Euroopa Prokuratuuri ja Lääne-Balkani riikide vaheliseks viljakaks koostööks, tagamaks, et Euroopa Prokuratuur saab tulemuslikult kasutada oma pädevust ELi vahendite, eelkõige IPA III vahendite suhtes;
Põhivabaduste ja inimõiguste austamine
28. märgib, et Kosovo õiguslik ja institutsiooniline raamistik tagab üldjoontes inimõiguste, vähemuste ja põhiõiguste kaitse, kuid keskse tähtsusega on selle rakendamine; kutsub Kosovot üles suurendama pingutusi puuetega laste paremaks integreerimiseks haridusasutustesse; rõhutab, et on vaja teha rohkem pingutusi, et tagada puuetega lastele kvaliteetse hariduse kättesaadavus;
29. peab kahetsusväärseks, et Kosovo parlament ei võtnud esimesel lugemisel vastu tsiviilseadustiku eelnõu, ning nõuab selle vastuvõtmist, kui tsiviilseadustik esitatakse uuesti täiskogule, sest see tooks Kosovo kodanikele kaasa väga vajalikud edusammud, eelkõige Kosovo ühiskonna kõige kaitsetumate rühmade, eriti naiste ja laste ning LGBTI+ kogukonna liikmete tingimuste parandamisel, ning avaldaks positiivset mõju Kosovo majanduse arengule; toetab samasooliste partnerluste lisamist õigusaktidesse kooskõlas Kosovo põhiseadusega;
30. tunneb muret selle pärast, et kuigi LGBTI+ kogukonna liikmeid käsitlevad õigusaktid ja poliitika on edenenud, on nende rakendamine puudulik; mõistab hukka kõik diskrimineerivad ja alandavad avaldused, mille on LGBTI+ kogukonna kohta teiste hulgas teinud mõned kõrgetasemelised poliitikud; nõuab sellega seoses, et Kosovo juhtkond kaasaks rohkem üldsust ja edendaks kõigi Kosovo kodanike, sealhulgas LGBTI+ kogukonna liikmete põhilisi inimõigusi;
31. peab kahetsusväärseks, et algatused kaasata serblaste kogukond Kosovo poliitilistesse, sotsiaalsetesse ja majanduslikesse struktuuridesse on väga piiratud; kutsub Kosovo valitsust ja Kosovo serblaste esindajaid üles täitma oma lubadust parandada sisedialoogi ja tõeliselt suhelda Kosovo serblaste sõltumatute kodanikuühiskonna organisatsioonidega, eelkõige Põhja-Kosovos, et parandada Kosovo serblaste igapäevaelu ja neid edukalt integreerida; kutsub ELi üles veelgi hõlbustama ja toetama kogukondadevahelisi programme; väljendab rahulolu Kosovo ametivõimude pingutuste üle võidelda rassismi vastu ja tegeleda rahvustevaheliste intsidentidega;